L’alcalde de Burjassot es reuneix amb el gerent de l’Emtre per a avançar en la consecució de l’Ecoparc
2025-07-24

L’alcalde de Burjassot, Rafa García, s’ha reunit aquest matí amb el Gerent de l’Emtre, Eugenio Càmera, per a continuar avançant en les negociacions i propostes per a aconseguir la construcció d’un Ecoparc a Burjassot. Com a resultat de l’entrevista, ambdues institucions han posat en comú la seua disposició a portar a bon port el projecte, i així mateix, començar a donar els passos previs necessaris per a, en un futur proper, poder comptar amb aquesta instal·lació en el municipi de Burjassot.

En concret, es reuniran els responsables tècnics d’ambdues entitats per preveure quines seran les necessitats que requerirà la parcel·la una vegada el PGOU de Burjassot estiga definitivament aprovat, i anar anticipant tots els treballs previs que siguen possibles.

L’alcalde de Burjassot, Rafa García, ha declarat que “la reunió ha sigut molt positiva, ja que veiem de forma molt palesa la voluntat de portar endavant un Ecoparque a Burjassot, una instal·lació que fins al moment, és potser una de les més necessàries per a aquesta ciutat. És vital tenir aquest espai que ens permetrà dipositar estris i tot tipus de materials, i al mateix temps, el seu reciclatge o el seu desfet de forma segura. A poc a poc anem obrint camins per a aconseguir serveis que fins fa poc eren pràcticament impossibles de situar en la nostra ciutat, notem la voluntat per part de l’Emtre de dotar-nos d’aquest espai, i nosaltres aportarem tot el necessari i accelerarem tot el possible els tràmits per ajudar en allò que siga necessari”.